કેનેડાના વડાપ્રધાન જસ્ટીન ટ્રુડો ભારતની એક અઠવાડિયાની મુલાકાતે આવ્યાં તે મુલાકાત બહુ લાંબી કહેવાય. કોઈ દેશના વડા બીજા દેશમાં આટલો લાંબો સમય ભાગ્યે જ વિતાવતા હોય છે. આટલો લાંબો પ્રવાસ હોય તો તેમાં ઘણી બધી મહત્ત્વની જાહેરાતો પણ થાય. એવું કશું થયું નથી. ભારત અને કેનેડા વચ્ચે રાબેતા મુજબ સહકાર અને વેપારની સામાન્ય વાતો જ થઈ. સહકારના બદલે ભારત અને કેનેડા વચ્ચે જાણે અસહકાર હોય તેવો માહોલ ઊભો થયો. તેનું કારણ પહેલાં તો સ્પષ્ટ નહોતું થયું, પણ પછી ખ્યાલ આવ્યો કે વિવાદના મૂળમાં ખાલિસ્તાની રાજકારણ છે. ખાલિસ્તાનને સમર્થન આપનાર લોકોને ડિનર પાર્ટીમાં બોલાવાયાં તેનો ભારતે આખરે સત્તાવાર રીતે જોરદાર વિરોધ કરવો પડ્યો. તેથી કેનેડાની એમ્બેસીએ છેવટે ભોજન સમારંભ રદ કર્યો, પણ તેના કારણે ખાલિસ્તાની રાજકારણ, કેનેડાના શીખો અને કેનેડાની નીતિઓ ચર્ચામાં આવી.